Ftit aktar minn 26,000 dokument tal-vot għall-elezzjonijiet tal-Parlament Ewropej tas-Sibt li ġej baqgħu ma nġabrux mill-Għases tal-Pulizija sas-Sibt li għadda. Ikkuntattjat minn tvm.com.mt, il-Kummissarju Elettorali Joseph Church, qal li l-għadd ta’ dokumenti tal-voti li ma nġabrux mill-Għases u li waslu fl-uffiċċju tal-Kummissjoni Elettorali kien jammonta għal 26,372 dokument tal-vot jew total ta’ 7.7 fil-mija. Il-Kummissjoni Elettorali qalet li min għadu ma ġabarx id-dokument tal-vot issa għandu sal-Ħamis f’nofsillejl biex jagħmel dan minn Evans Building il-Belt. Matul it-tqassim tal-voti dar dar, il-lokalità bl-akbar għadd ta’ dokumenti tal-voti mhux miġbura kien fiż-Żebbuġ, Għawdex b’37 fil-mija, issegwi l-lokalità ta’ San Pawl il-Baħar bi 33 fil-mija, il-Belt Valletta b’27 fil-mija u fl-Għarb b’26 fil-mija. Il-Kummissarju Elettorali Joseph Church spjega li l-votanti  rikoverati fl-Isptar Mater Dei, l-Isptar ta’ Għawdex, Karen Grech u Monte Carmeli se jkunu jistgħu jivvotaw nhar il-Ħamis fl-isptarijiet stess. Il-proċess tal-għadd tal-voti se jibda l-Ħadd bejn il-11.00 a.m. u nofsinhar. F’din l-elezzjoni jridu jiġu eletti sitt kandidati minn 32 li qed  jikkontestaw. F’dawn l-elezzjonijiet jistgħu jivvotaw 342,278 persuna.